GLOCON ลดพาร์เหลือ 0.50 บาท ชดเชยขาดทุนสะสม-ส่วนต่ำมูลค่าหุ้น
GLOCON อนุมัติแผนล้างขาดทุนสะสมด้วยวิธีลดทุนชำระแล้ว ด้วยการมูลค่าพาร์เป็น 0.50 บาทต่อหุ้น เพื่อนำมาชดเชยส่วนต่ำมูลค่าหุ้นและชดเชยผลขาดทุนสะสม
GLOCON อนุมัติแผนล้างขาดทุนสะสมด้วยวิธีลดมูลค่าพาร์เป็น 0.50 บาทต่อหุ้น เพื่อนำมาชดเชยส่วนต่ำมูลค่าหุ้นและชดเชยผลขาดทุนสะสม
25 ก.ค. 2565

บริษัท โกลบอล คอนซูเมอร์ จำกัด (มหาชน) หรือ GLOCON เปิดเผยว่า ที่ประชุมคณะกรรมการบริษัท ครั้งที่ 6/65 เมื่อวันที่ 22 ก.ค.65 คณะกรรมการบริษัทได้มีมติอนุมัติแผนล้างขาดทุนสะสมด้วยวิธีลดทุนชำระแล้ว โดยการลดมูลค่าพาร์ที่ตราไว้เพื่อนำไปชดเชยส่วนต่ำมูลค่าหุ้น และชดเชยผลขาดทุนสะสม ตามลำดับ โดยคาดว่าจะดำเนินการแล้วเสร็จภายในไตรมาส 4/65
ทั้งนี้ บริษัทจะลดทุนจดทะเบียนลง 47,784,524 บาท จากเดิม 3,643,217,764 บาท เป็น 3,595,433,240 บาท โดยการตัดหุ้นสามัญที่ยังไม่ได้จำหน่ายออก 47,784,524 หุ้น มูลค่าหุ้นที่ตราไว้หุ้นละ 1 บาท จากนั้นจะลดมูลค่าหุ้นที่ตราไว้จาก 1.00 บาทต่อหุ้น เป็น 0.50 บาทต่อหุ้น เพื่อนำมาชดเชยส่วนต่ำมูลค่าหุ้นและชดเชยผลขาดทุนสะสม โดยจำนวนหุ้นสามัญยังคงเท่าเดิมที่ 3,595,433,240 หุ้น
ดังนั้น จะส่งผลให้ทุนจดทะเบียนชำระแล้วของบริษัทลดลง 1,538,210,174 บาท จากเดิม 3,076,402,348 บาท เป็น 1,538,210,174 บาท รวมทั้งส่งผลให้ทุนจดทะเบียนลดลง 1,797,716,620 บาท จากเดิม 3,595,433,240 บาท เป็น 1,797,716,620 บาท โดยบริษัทจะนำเงินลดทุนจดทะเบียนชำระแล้ว 1,538,210,174 บาท เพื่อไปชดเชยส่วนต่ำมูลค่าหุ้น และชดเชยผลขาดทุนสะสม สำหรับงบการเงินเฉพาะกิจการ สิ้นสุดวันที่ 31 มี.ค.65
โดยการลดทุนจดทะเบียนชำระแล้วดังกล่าวข้างต้นเป็นการปรับปรุงตัวเลขทางบัญชีเท่านั้น ไม่มีการคืนเงินจากการลดทุนจดทะเบียนชำระแล้วใหำแก่ผู้ถือหุ้นของบริษัท ดังนั้น จึงไม่ส่งผลให้สินทรัพย์และส่วนของผู้ถือหุ้นของบริษัทลดลง นอกจากนี้บริษัทยังคงมีแผนการดำเนินธุรกิจอย่างต่อเนื่อง เพื่อจะสร้างผลตอบแทนให้กับผู้ถือหุ้นต่อไป
พร้อมกำหนดวันประชุมวิสามัญผู้ถือหุ้น ครั้งที่ 1/65 ในวันที่ 8 ก.ย.65 เวลา 14.00 น. ผ่านระบบออนไลน์ (E-EGM) และกำหนดวันกำหนดรายชื่อผู้ถือหุ้นที่มีสิทธิเข้าร่วมประชุมผู้ถือหุ้น (Record date: RD) ในวันที่ 9 ส.ค.65